**Vitenskapelige arbeider med pedagogisk-didaktiske refleksjoner**

**Blix, H. S. (2018). Lærebokas makt: En studie av lærebøker for instrumentalelever.** ***JASEd. Temanummer, kommer mai 2018.***

Denne artikkelen bygger på en studie av lærebøker for nybegynnere på et musikkinstrument. Målet med studien var å undersøke de mest brukte instrumentallærebøkene i Norge i et Freireinspirert kritisk pedagogisk perspektiv. I studien analyseres innholdet i 26 lærebøker for 15 forskjellige instrumenter. Analysen tar utgangspunkt i et kritisk pedagogisk perspektiv på lærebøkenes faglige innhold og oppgavetyper, med vekt på hvordan dialog, makt og utvikling av kritisk bevissthet utspiller seg. Studien viser at de mest brukte lærebøkene er nokså like i utforming, innhold og i måten de presenterer lærestoffet på. Oppgavetypene i bøkene er i stor grad øve- og kontrolloppgaver, og man ser i liten grad oppgaver som oppfordrer til kritisk og kreativ tenkning. Selv om mange av bøkene har som eksplisitt mål å ta utgangspunkt i elevens musikalske verden, er det lite vekt på dette i bøkenes konkrete metodikk. Det kritisk pedagogiske perspektivet analysen er basert på, viser at lærebøkene ikke alltid lykkes med å formidle en bevisstgjørende, dialogisk pedagogikk, noe som også forteller at det er behov for mer forskningsbasert kunnskap om instrumentallærebøker og hvordan de brukes i undervisning. I og med dagens teknologi og barns bruk av nettressurser for å lære, er det også nødvendig å spørre seg hva framtidens læremateriell kan og bør være.

**Tollefsen, M. & Blix, H. S. (2018). Digitale læringsressurser i høyere musikkutdanning. *JASEd, kommer mai 2018***

Artikkelens tema er bruk av digitale læringsressurser i høyere musikkutdanning, og den fokuserer på hvorvidt og på hvilke måter slike læringsressurser kan brukes for å fremme kreativitet, kritisk refleksjon og selvstendig tenking. Artikkelen åpner med noen betraktninger rundt den økende bruken av digitalt lærestoff i høyere utdanning generelt, og i høyere musikkutdanning spesielt. Deretter redegjøres det for en undersøkelse utført høsten 2016, som ser på dagens musikkstudenters bruk av-, og holdninger til digitale læringsressurser. Videre drøftes fordeler og mer problematiske sider ved bruk av digitalt læremateriale i studiesammenheng, sett ut fra målet om å stimulere studentenes evne til kreativitet, kritisk refleksjon og selvstendig tenking. Som et bakteppe for drøftingen ligger kritisk-pedagogisk teori slik den blir brukt av tenkere som Giroux og Freire. På bakgrunn av drøftingen antydes noen didaktiske implikasjoner studien gir.

**Blix, H. S. (2015). Young Instrumentalists’ Music Literacy Acquisition. I Georgii-Hemming, E., Holgersen, S. E., Varkøy, Ø. & Väkevä, L. (red.) *Nordisk musikkpedagogisk forskning.* Årbok Vol 16. Oslo: NMH-publikasjoner 2015:8, 121–138**

Artikkelen er en drøfting av forskningsmetodene observasjon og intervju som utgangspunkt for å se på barns musikkliteracytilegnelse. Den tar utgangspunkt i PhD-avhandlingen *Gryende musikkliteracy,*og har som mål å kommunisere funnene i avhandlingen ut over det Nordiske musikkforskningsmiljøet.

<https://brage.bibsys.no/xmlui/bitstream/handle/11250/2425446/Blix_Young_Instrumentalists_Music_Literacy_Acquisition.pdf?sequence=1>

**Isaksen, B. & Blix, H. S. (2013). *Det musikkpedagogiske prosjektet Takt & Tone som praksisfellesskap.*Forskningsrapport (19 pp). Tromsø: Munin.**

Rapporten er et resultat av et musikkpedagogisk forskningsprosjekt jeg ledet kalt *”Følg takten”* i 2011-12, som studerte et musikkpedagogisk utviklingsprosjekt (Takt & Tone) hvor vi intervjuet involverte lærere og ledere for å se på hvordan prosjektet bidro til kompetanseheving av lærere. Forskningsarbeidet var en bestilling fra Harstad kommune, Troms fylkeskommune og den private musikkskolen Marios musikk.

<http://munin.uit.no/bitstream/handle/10037/5188/article.pdf?sequence=1&isAllowed=y>

**Blix, H. S (2013)*. Learning strategies in ear training.* I Reitan, I. E., Bergby, A. K., Jakhelln, V., Shetelig, G. Og Øye, I. F. (red.) *Aural Perspectives. On Musical Learning and Practice in Higher Music Education.*Oslo: NMH-Publikasjoner 2013:10, 97–115.**

Artikkelen presenterer læringsstrategier generelt og i hørelærefaget spesielt. Her beskrives en undersøkelse som så på hvordan studenter lærer, og hva slags informasjon dette kan gi angående læring og undervisning i hørelære.

<https://brage.bibsys.no/xmlui/bitstream/handle/11250/274211/Blix_LearningStrategies.pdf?sequence=1>

**Blix, H. S. (2012). Gryende musikkliteracy. Unge instrumentalelevers tilegnelse av musikkliteracy i lys av sosiokognitive teorier om læring. Avhandling. Oslo: NMH-publikasjoner 2012.**

Avhandlingen er en casestudie som tar utgangspunkt i problemstillingen: Hvordan tilegner unge instrumentalelever seg musikkliteracy i en instrumentalundervisningskontekst? I studien observeres og intervjues fire 8-årige elever på fløyte og trombone i en periode på et undervisningsår. Måten de tilegner seg forståelse for noteskrift på studeres gjennom å se på de læringsstrategiene de tar i bruk. Studien viser at strategiene de bruker er svært forskjellige fra elev til elev, og at elevene kun i liten grad endrer typen strategier de bruker i løpet av året.

Funnene forteller også at det er viktig at elevene bevisst øver på strategier læreren presenterer for at de skal ta de i bruk. Man ser også at elevene forsøker å skape mening ut av symbolene på forskjellige måter, og bruker forskjellige redskaper for å «få tak på» noteskriften, blant annet språkskrift, tall for grep/posisjoner, dataspill de kjenner til, bilder i boka etc.

<https://brage.bibsys.no/xmlui/bitstream/id/156743/Blix_Avhandling.pdf>

**Blix, H. S. (2009)*.*Det store skillet? Om skriftlighetens betydning for kognitiv bevissthet i musikalsk læring. I Nielsen, F. V., Holgersen, S. E. & Nielsen, S. G. (red.) *Nordisk musikkpedagogisk forskning.* Årbok Vol 11 (s. 69–91). Oslo: NMH-publikasjoner.**

Artikkelen tar for seg forholdet   mellom det muntlige og det skriftlige i musikk, og bruker blant andre Walter Ongs teorier om *orality*som basis for diskusjonen. Rollen og påvirkningen musikkliteracy kan ha i forhold til kognisjon og musikalsk læring er i fokus. Spørsmålet om notelesing kan ha negative konsekvenser for musikalsk uttrykk blir også adressert i artikkelen.

<https://brage.bibsys.no/xmlui/bitstream/handle/11250/172219/Blix_2009.pdf?sequence=1&isAllowed=y>

**Haugseth, B. A. & Blix, H. S. (2009). Øre – Høre – Gjøre. I Isaksen, B. (red.) *Musikk med leik, leik med musikk (s. 114–131).*Oslo: Universitetsforlaget.**

Denne artikkelen er rettet mot kulturskolelærere som underviser i instrumentalspill og gehør­ og noteundervisning. Her viser vi hva slags muligheter som ligger i lekebasert gehørtrening i instrumentaltimen. Øvelsene er beskrevet slik at de kan brukes på forskjellige instrumenter og i alt fra en-til-en-undervisning til større grupper. Begrunnelser for valg av måter å jobbe på står sentralt i artikkelen.

**Blix, H. S. & Bergby, A. K. (2006, rev. 2016). Øre for musikk. Om å undervise hørelære. Oslo: Unipub.**

Hørelærefaget er sentralt i alle musikkutdanninger på videregående og høyere nivå. Gehørutvikling er dessuten viktig som en integrert del i all instrumentalopplæring og generell musikkutøving. *Øre for musikk* er den første boka som tar for seg hørelærefaget i et pedagogisk og didaktisk lys med utgangspunkt i faget slik det har utviklet seg i Norden. Boka er et samarbeid mellom flere av gehørlærerne ved norske høgskoler og universiteter, og var initiert av undertegnede.

Artiklene jeg har skrevet i boka:

Om å lese noter. (s. 60–74).

Kapitlet gir en innføring i hva som skjer når man leser noter, og hvordan man best kan legge til rette for en mest mulig gehørbasert innføring i notelesing. Kapitlet henvender seg både til hørelærepedagoger og til instrumentallærere som jobber med begynneropplæring i notelesing.

Hørelærefaget før og nå. (s. 7–12)

Kapitlet er skrevet i samarbeid med Anne Katrine Bergby. Her beskrives måten hørelærefaget oppstod og utviklet seg Europa på, fra Guida fra Arezzos tid til dagens konservatorietradisjon. Man ser videre på fagets framvekst i Norge og hvilke posisjoner faget har i utdanningene i dag.

Generelle didaktiske betraktninger. (s. 41–55)

Kapitlet er skrevet i samarbeid med Anne Katrine Bergby. Kapitlet tar for seg ulike sider ved det å undervise i hørelære. Hvilke faktorer kan inngå i didaktiske overveielser? Kan hørelære ha flere funksjoner enn å være støttefag? Hvordan kan gruppene deles inn, og kan gruppeinndelingen påvirke undervisningen? Hva er lærerens rolle, og hvordan påvirkes elevens motivasjon for faget?

Undervisningsfaget hørelære. (s. 15–38).

Kapitlet er skrevet i samarbeid med Anne Katrine Bergby. Her drøftes to sentrale begreper, nemlig gehør og musikalitet. Det ses på hvilket mangfold av metodiske innfallsvinkler arbeidet med gehørtrening kan ha. De nyeste og/eller mest brukte hørelærebøkene på markedet i Norden presenteres.

**Blix, H. S. (2006). Man vet aldri helt sikkert hva som surrer rundt i hodet på sine elever -Musikk, mesterlære og refleksjon. I Brekke, M. & Tiller, T. (red.) *Samklang. Nye utfordringer i helsefaglig utdanning og yrke.*(s. 174–192). Bergen: Høyskoleforlaget.**

Her diskuteres temaet mesterlære i profesjonsutdanningssammenheng. Bakgrunnen for artikkelen er en studie jeg foretok blant studenter på et musikkonservatorium. Som sentral metode i studien er studentenes skriftlige tilbakeskuende refleksjoner rundt måten de selv lærte seg å lese noter på. Refleksjonens rolle i en mesterlærepreget kontekst problematiseres i artikkelen.

**Blix, H. S. (2004). Notelesing, hva slags lesing er det? Didaktiske betraktninger rundt hørelærefaget – sett i lys av språkopplæringsteorier. (77 sider) Tromsø: Eureka Forlag.**

I denne boka, som er den første av mine publikasjoner, ser jeg på notelesing og gehør i lys av språkopplæringsteorier . Boka favner nokså vidt rundt emnet notelesing, og gir i tillegg en presentasjon av teorier om språklesing. Boka har blant annet vært brukt i norskdidaktikk på lærerutdanningen på grunn av den oversiktlige presentasjonen av språkopplæringsteorier.

<http://munin.uit.no/bitstream/handle/10037/3245/book.pdf?sequence=1&isAllowed=y>